Nuuskommentaar: Terwyl die Seunse Weenkoor sing en kerm, brand die land met plaasaanvalleArgieffoto: AfriForum Jeug As die enigste Afrikaanse webwerf op die jongste lys van tien grootste nuuswebwerwe in die land, durf MaroelaMedia nie as belangrike rolspeler in die Suid-Afrikaanse mediawêreld misken en selfs grootliks geïgnoreer te word nie. Maroela Media het so pas selfs erkenning (hoewel in ’n negatiewe sin) by ’n selfaangestelde lid van die Seunse Weenkoor gekry. Die hele kwessie is egter baie kompleks. Terwyl die TLU-SA en AfriForum die jongste plaasmoord- en plaasaanvalsyfers bekend maak, het ’n paar lede van die Seunse Weenkoor in hul beste falsetto-stemme losgetrek, en veral Solidariteit, Flip Buys, voorsitter van die Solidariteit Beweging, en AfriForum met die teerkwas bygedam. Ook Maroela Media is bygedam. Die jongste twee skrywes is dié van Gert van der Westhuizen, rubriekskrywer vir Netwerk 24, en Max du Preez, vryskut-rubriekskrywer vir Netwerk 24. Max wys nie regstreeks na die Seunse Weenkoor wanneer hy Solidariteit en Flip Buys, AfriForum en Maroela Media voor stok kry nie.Van der Westhuizen verwys wel by name na die term, en lê dit grootliks voor die deur van Flip Buys, wat volgens die skrywer dit gebruik om joernaliste te beskryf wat Solidariteit en AfriForum kritiseer. (’n Kykie na Google wys egter daarop dat die “verwerwing” van “lidmaatskap” van hierdie “koor” selde met kritiek op Solidariteit of AfriForum te make het. Sake soos om byvoorbeeld ’n pleidooi vir transformasie in sport te lewer, en dan diegene wat ’n merietestelsel met ontwikkeling vanaf grondvlak voorstaan as rassiste uit te maak, is eerder ’n resep om vir opname te kwalifiseer. Buys antwoord vandag op Gert se bewerings teen hom en Solidariteit. Hoewel Google toon dat die meeste verwysings na die term, Seunse Weenkoor, uit die dampkring van Solidariteit kom (met Maroela Media ’n belangrike lanseerbasis, want byna elke berig en rubriek waarin die term gebruik word, word op ander platforms voortgesit en daarop uitgeborduur), is dit nie ’n skepping van Solidariteit of Maroela nie. Die huidige gebruik daarvan het by Tim du Plessis, oudredakteur van Rapport, en deesdae rubriekskrywer vir die koerant, gekom. Maar ook hy was nie die eerste nie. In 2010 het “oom Daan” op LitNet reeds na die Seunse Weenkoor verwys, en geskryf dit staan onder die leiding van ene Kobus de Klerk. Die lede van die huidige Seunse Weenkoor is nie afgebaken nie. Lesers het ruim besluit wie “lid” is, en sommige rubriekskrywers het hulself gaan aanmeld. Die jongste is Van der Westhuizen, (politieke) rubriekskrywer van Netwerk 24. ’n Goeie voorbeeld van hoe die lesers iemand as “lid aanwys” blyk uit Gert Coetzee, redakteur van Volksblad, se rubriek, Brandpunt, waarin hy meld dat nog ’n Netwerk24-rubriekskrywer, André le Roux, “lid” van die “koor” is. Sommige “lede” het skynbaar ’n klein byltjie met iemand te slyp, en Solidariteit en AfriForum kom by dié lede gereeld onder skoot. Solidariteit is selfs daarvan beskuldig dat dit ’n staatskaping op die Afrikaner uitgevoer het. Dis ’n bonte verskeidenheid wat breedweg beskryf kan word as links-liberale, links-deurmekaardes, links-naïewes. Hulle het nog iets gemeen – hulle verwys selde of ooit na plaasaanvalle of plaasmoorde. Kom ons let oor die volgende paar dae op of enige van die “lede” gaan mond uitspoel oor die jongste syfers. Dit is skokkende syfers wat nie verdien om in meningstukke geïgnoreer te word nie. Al sou die uwe hoe graag apaties wou raak oor die skrikwekkende euwel, is dit onmoontlik. Hierdie rubriekskrywer se oudste seun is plaasbestuurder op ’n vrugteplaas net buite die Paarl. Kort voor hy byna ’n jaar gelede vir werk aangemeld het, is die ander plaasbestuurder in sy opstal aangeval, en met ’n mes in die been gewond. In die jong man se vorige betrekking by Bothaville het hy aan verskeie hakkejagoperasies na plaasaanvalle deelgeneem. Dit is duidelik dat Suid-Afrika vanjaar ’n rekordjaar van aanvalle en moorde kan beleef. Grafika dui egter nie die wreedheid aan van dit waarmee plaasaanvalle dikwels uitgevoer word nie. Of Maroela Media nou al meer dikwels die skyf van aanvalle van die Weense Seunskoor gaan word, is nog nie duidelik nie. Daar is egter redes waarom Maroela nie langer geïgnoreer kan word nie, soos dat Maroela die enigste Afrikaanse nuuswebwerf onder die toptien nuuswebwerwe in die land is. Die uwe sou graag wou glo dat die afwesigheid van politieke korrektheid by Maroela bygedra het om politieke inkorrektheid wyd in Suid-Afrika te laat posvat, maar die oorsaak hiervoor is waarskynlik eerder in die opkoms van die sosiale media te vinde. Wat Maroela graag nie wil glo nie, is dat teregwysings van ander joernaliste, lede van die Seunse Weenkoor ingesluit, nie ontstaan uit naywer of skoorsoekery, of selfs blote kompetisie nie. Inteendeel, in hierdie rubriek is Max verskeie kere al met die heuningkwas bygedam. Van die land se toprubriekskrywers, of hulle as sodanig erken word of nie, lewer gereeld bydraes uit verskillende ideologiese invalshoeke – nie om die Seunse Weenkoor te ontstel nie, maar die demokrasie te verbreed. Die kritiek op ander is nie net teen die vermaarde lede van die Seunse (en een suster) Weenkoor nie, maar elke joernalis wat weens ’n politieke motief feite verdraai (of dit nou teen Solidariteit of AfriForum gemik is, of enige ander saak soos die “Hitler-insident” op die PUK, of lokvaljoernalistiek om ’n vermaarde, bejaarde regsman te kan aanhaal as sou hy bog praat – dit bly noodsaaklik dat die leserspubliek die regte inligting kry. Senior rubriekskrywers kan verwag dat hulle nie so liggies daarvan gaan afkom as ’n junior nie. In ’n uiterste geval waar die redakteur van ’n groot dagblad, en lid van die Seunse Weenkoor, duidelik so optree dat hy oorlog teen sy eie publikasie maak, verg dit drastieser optrede soos selfs ’n lesersboikot. Maroela steun immers elke Afrikaanse koerant, asook radiostasies. Voorts, as deel van die Solidariteit Beweging, het Maroela betreklik vrye toegang tot ’n indrukwekkende lys kundiges en byvoorbeeld regsadviseurs. Dit beteken Maroela kan nie maar net geïgnoreer word nie. Daar kan eerder hande gevat word, en as dit op vriendskaplike grondslag kan geskied, soveel te beter. Daar is reeds goeie bande gesmee met gemeenskapsradiostasies wat in Afrikaans, of óók in Afrikaans, uitsaai.